Rahasto- ja osakesijoittamisen suosio kasvussa Suomessa – silti liki 90 miljardia euroa makaa talletustileillä

​Liki kolmella miljoonalla suomalaisella on säästöjä tai sijoituksia. Rahastoihin ja pörssiosakkeisiin sijoittavien suomalaisten osuus on lisääntynyt selvästi, käy ilmi Finanssiala ry:n tekemästä selvityksestä.

Suomalaiset valitsevat säästö ja sijoituskohteet turvallisuus edellä, kertoo Finanssiala ry.­

Finanssiala ry:n (FA) selvityksen mukaan suomalaisista joka toinen aikoo säästää tai sijoittaa lähitulevaisuudessa. Tulos kertoo kotitalouksien hyvästä taloustilanteesta, Finanssiala eli entinen Finanssialan keskusliitto arvioi.

”Nyt halutaan turvata omaa taloutta ja kasvattaa puskureita mahdollisten riskien varalta. Tämä on varsin terve ilmiö. Esimerkiksi 77 prosenttia niistä, joilla on asuntolainaa, on varautunut tavalla tai toisella korkojen nousuun. Tyypillisin tapa ovat juuri säästöt ja sijoitukset”, vt. toimitusjohtaja Esko Kivisaari sanoo tiedotteessa.